Aleksandar Karađorđević (princ)

Aleksandar Karađorđević (rođen 17. jula 1945) je trenutni pretendent za tron Srbije. U vrijeme njegovog rođenja, njegov otac, Petar II Karađorđević, je bio kralj Jugoslavije, što ga čini posljednjim princom prijestolonasljednikom od Jugoslavije. Princ Aleksandar i njegova porodica danas se nazivaju srpskom kraljevskom porodicom.

 Porijeklo 

Rođen je u hotelu Claridges u Londonu, kao prvo i jedino dijete kralja Petra II i Aleksandre od Grčke i Danske. Tadašnji predsjednik britanske vlade, Winston Churchill, privremeno je proglasio hotelski apartman broj 212. teritorijom Kraljevine Jugoslavije, kako bi dijete bilo rođeno u Jugoslaviji. Odmah po rođenju Aleksandar je dobio titulu princa, budući da je kralj Petar II tada još uvijek bio kralj Jugoslavije.

Princ je kršten u Westminsterskoj opatiji. Kumovi su mu bili tadašnji kralj Ujedinjenog Kraljevstva, George VI, i njegova kćerka, princeza Elizabeta, danas kraljica Elizabeta II.

Po završetku Drugog svjetskog rata, komunistički režim je spriječio kralja Petra II i ostale članove dinastije Karađorđević da se vrate u Jugoslaviju. Kralj Petar nije nikada abdicirao. Princ je u egzilu živio u Ujedinjenom Kraljevstvu, Sjedinjenim Američkim Državama, Francuskoj, i Italiji.

 Obrazovanje 

Princ Aleksandar školovao se na institutu Le Rosey u Švicarskoj, Vojnoj akademiji Culver Military Academy u Sjedinjenim Američkim Državama, Školi Gordonston u Škotskoj, i Millfieldu u Engleskoj. Potom je stupio u Kraljevsku vojnu akademiju Ujedinjenog Kraljevstva. Od 1966. godine, kao oficir britanske vojske u kojoj je napredovao do čina kapetana, služio je u 16/5. puku Kraljevskih Kopljanika na Bliskom Istoku, u Italiji i Zapadnoj Njemačkoj. Pošto je napustio vojnu službu 1972. godine, posvetio se poslovnoj karijeri.

 Pretenzije 

Kralj Petar II je umro nakon duge bolesti 1970. godine u Denveru u Koloradu. Iako je Aleksandar tada odlučio da formalno ne koristi titulu kralja - koja bi malo značila u egzilu - on se nije nikada odrekao bilo titule, bilo svog dinastičkog prava na krunu.

Aleksandar Karađorđević se 1999. godine aktivno pridružio u kampanju protiv vladavine Slobodana Miloševića. Držao je sastanke i bio u stalnom kontaktu sa srpskom opozicijom i ljudima širom bivše Jugoslavije. U novembru 1999. godine Aleksandar je sazvao u Budimpešti veliku konferenciju demokratske opozicije. Nakon Budimpešte uslijedio je sastanak u Banjoj Luci u januaru 2000. godine. U aprilu iste godine sazvao je veliki ključni skup u prijestolnici Grčke, Atini.

Princ Aleksandar i njegova porodica žive na Belom dvoru u Beogradu od ljeta 2001. godine. Princ se zalaže za uspostavljanje ustavne monarhije.

 Brakovi i porodica 

Princ Aleksandar vjenčao se 1972. godine u Villamanrique de la Condesa u Španiji brazilskom princezom Marijom da Glorijom od Orléans-Bragançe, prvom rodicom španskog kralja Juana Carlosa. Iz njihovog braka rođena su tri sina: Petar (rođeni 1980) i blizanci, Filip i Aleksandar (rođeni 1982). Princ i princeza su se razveli 1983. godine. Princ Aleksandar je oženio Grkinju Katherine Clairy Batis. Prinčeva prva supruga se nakon njihovog razvoda udala za Ignacija de Medina y Fernández de Córdoba, vojvodu od Segorbe.

 Porijeklo 

 Vanjski linkovi 
 Zvanična stranica kraljevske porodice

Kategorija:Trenutni pretendenti
Aleksandar (prijestolonasljednik)